ŉ Video van oudpres. Jacob Zuma op ŉ kwadfiets, omring deur lyfwagte, het Twitter-gebruikers se tonge laat klap.

Die video is vandeesweek deur die gebruiker @ZwangaMukhuthu gedeel: “Msholozi [Zuma se familiestamnaam] tydens ŉ oggenduitstappie op sy kwadfiets by Nkandla.”

Dit is egter nie duidelik wanneer die video verfilm is nie. Die beeldmateriaal het ontsteltenis uitgelok omdat Zuma se regspan vroeër vandeesmaand gesê het hy is te siek om voor die Zondo-kommissie na staatskaping te verskyn.

Adjunk-hoofregter Raymond Zondo Zondo het ŉ aansoek van die kommissie se eie regspan aangehoor dat Zuma gedagvaar word om van 27 tot 31 Januarie voor die kommissie te getuig nadat hy by die afgelope drie geskeduleerde verskyningsdatums nie opgedaag het nie – elke keer met ŉ ander verskoning.

Hierdie keer het die oudpresident se regspan weer ŉ paar wye esse gekap met die uiteindelike boodskap dat Zuma nogmaals nie gaan opdaag nie. Sy regspan het ŉ ongewone aanbod aan Zondo gemaak – dat die hoof van Zuma se mediese span die regter op vertroulike basis sal inlig oor presies wat Zuma se siekte behels.

@Prince_S_A het op die video reageer en gesê: “#Zuma going to buy airtime dwn the road from his nkandla residence…. in a quad bike.”

“I think uBaba has ghosted us! He’s too relaxed without us. Sithi inkinga,” skryf @PrinceNdamase.